Kisvárosnyi magyar szurkoló lesz a Vélodrome-ban
Dupla annyian leszünk, mint az izlandiak.
Az Izland-Magyarország csoportmérkőzés előestéjén tartott szervezési egyeztetés legfontosabb információit foglalta össze az MLSZ honlapja. A hírek hatására, hogy még jegyhez lehet jutni a holnapi meccsre, sokan indultak útnak, így akár 21 ezer magyar is lehet holnap a marseille-i stadionban. Az izlandiak mintegy 9 ezren lesznek, a várható nézőszám pedig 62 ezer fő, csak 2 ezer hely marad üresen (ezek korlátozott látást biztosítanak).‎

Egyrészt hatalmas nagy a stadion területe, másrészt a beléptetés a szokásosnál nehézkesebb lehet, ezért érdemes jó időben, 16 óráig a helyszínre érkezni. A magyarok beléptetése az A-oldalon történik.
Továbbra is javasolt a belváros, a kikötő (vieux port) elkerülése.

Nem szabad semmilyen olyan tárgyat birtokolni, amely a hatóságok számára azt sejtetheti, hogy annak viselője erőszakos eseményre készül (maszk, bokszer, stb.)

A stadion sűrűn lakott, beépített területen található, a parkolás így nagyon körülményes. Akinek van parkolási engedélye (mintegy 90 magyar autó), az a stadion mellett az út buszsávjában állhat meg, a P59 parkolóban. Akinek nincs, az igénybe veheti a P+R parkolót (289 Rue St Pierre, 13005 Marseille), ahol 700 autó fér el. Reggel 6.30-tól nyitva tart, egy napra 13,60 euróba kerül.

A FARE jelezte: megfigyelői kiemelten figyelik ezt a találkozót is, ezért mindenképpen tartózkodni kell a rasszista megnyilvánulásoktól (pl. cigányozástól).
EB 2016